ประกันชีวิตชี้ปีนี้เบี้ยโตทะลุ10%
ไทยประกันชีวิตฟันธงเบี้ยชีวิตทั้งระบบปีนี้โตไม่ต่ำกว่า 10% อานิสงส์มาตรการรัฐ
28 ม.ค. 2559

ไทยประกันชีวิตฟันธงเบี้ยชีวิตทั้งระบบปีนี้โตไม่ต่ำกว่า 10% อานิสงส์มาตรการรัฐ
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า ในปีนี้คาดว่าธุรกิจประกันชีวิตโดยรวมจะสามารถเติบโตได้ไม่ต่ำกว่า 10% โดยมีปัจจัยสนับสนุนหลักมาจากกลุ่มเป้าหมายมีรายได้เพิ่มขึ้น จากมาตรการกระตุ้นเศรษฐกิจของภาครัฐที่เริ่มออกมาตั้งแต่ไตรมาสสุดท้ายของปี 2558 และการแข่งขันของธุรกิจประกันชีวิต ทำให้แต่ละบริษัทมีการพัฒนาสินค้าและบริการ เพื่อตอบโจทย์ความต้องการของลูกค้ามากขึ้น
อย่างไรก็ตาม ธุรกิจยังคงมีปัจจัยเสี่ยงที่สำคัญจากอัตราดอกเบี้ยที่มีแนวโน้มปรับขึ้นในช่วงครึ่งปีหลัง ซึ่งส่งผลต่อการขยายตลาดประกันออมทรัพย์ได้ โดยปีนี้บริษัทตั้งเป้าทำเบี้ยรับปีแรกให้ได้ 1.73 หมื่นล้านบาท เติบโต 20% แบ่งเป็นช่องทางตัวแทน 1.31 หมื่นล้านบาท เติบโต 25% ช่องทางที่ไม่ใช่ตัวแทน ทั้งจากธนาคารและขายผ่านโทรศัพท์ 4,200 ล้านบาท เติบโต 6% 
“นอกจากใช้กลยุทธ์ขยายตลาดผ่านทุกช่องทางหลักในประเทศแล้ว เรายังได้ดำเนินนโยบายเชิงรุกในการขยายไปยังตลาดเออีซีอีกด้วย ล่าสุดได้มีการเปิดสำนักงานผู้แทนในเมืองย่างกุ้ง ประเทศเมียนมา และอยู่ระหว่างการศึกษาแนวทางการขยายตลาดในประเทศอื่นๆ เพิ่มเติม รวมถึงการสร้างแบรนด์ให้เข้าถึงกลุ่มเป้าหมายในแต่ละพื้นที่มากขึ้น” นายไชย กล่าว
ทั้งนี้ บริษัทให้ความสำคัญกับการพัฒนาสินค้า สำหรับเตรียมความพร้อมเข้าสู่วัยเกษียณมากขึ้น ไม่ว่าจะเป็นสินค้าประเภทบำนาญ เพื่อสร้างหลักประกันรายได้ สำหรับเป็นค่าใช้จ่ายในวัยเกษียณ และสินค้าประกันสุขภาพและโรคร้ายแรง เพื่อเตรียมกองทุนค่ารักษาพยาบาล ขณะเดียวกันการเปลี่ยนแปลงด้านเศรษฐกิจและกฎหมาย เช่น ภาษีมรดก การค้ำประกันเงินฝาก บริษัทก็ต้องเตรียมพร้อม เพื่อรองรับโอกาสทางการตลาดที่จะเกิดขึ้น โดยจะพัฒนาแบบประกันชีวิตควบการลงทุนหรือยูนิตลิงก์ เพื่อเป็นทางเลือกในการออมเงินด้วย
นอกจากนี้ ยังได้ปรับเกณฑ์การพิจารณารับประกันในแต่ละพื้นที่ตามความเสี่ยงจริง ทำให้สามารถขยายความคุ้มครองได้สูงขึ้น ในด้านการพิจารณาสินไหมจะดำเนินการอย่างรวดเร็วขึ้น รวมถึงการมุ่งพัฒนาตัวแทนสู่การเป็นนักวางแผนทางการเงินให้ได้มากขึ้น
สำหรับผลประกอบการของบริษัทในช่วง 11 เดือนของปี 2558 (ม.ค.-พ.ย.) มีเบี้ยรับรวม 60,080 ล้านบาท แบ่งเป็น เบี้ยรับปีแรก 12,822 ล้านบาท เติบโตจากช่วงเดียวกันของปีก่อน 16% สูงกว่าอัตราการเติบโตของธุรกิจที่เติบโต 11% เบี้ยชำระครั้งเดียว 2,780 ล้านบาท และเบี้ยรับปีต่อไป 44,478 ล้านบาท โดยมีอัตราความคงอยู่ของกรมธรรม์ 83% ช่องทางตัวแทนยังเป็นช่องทางการขายหลัก มีอัตราการขยายตัวของเบี้ยรับปีแรก 8% สูงกว่าอัตราการเติบโตของธุรกิจ